Folketing
2002-05-27

Der er så dejligt ude på landet, der er så dejligt ude i landet, og sådan skal det også blive ved med at være. I Det Konservative Folkeparti mener vi, at befolkningen skal sikres gode og lige levevilkår, uanset hvor i landet man bor, og det betyder bl.a., at der overalt i landet skal være en god offentlig service i form af skoler, plejehjem, sygehuse, politi, retsvæsen og meget mere, og at der samtidig skal være gode rammer og gode muligheder for det lokale erhvervsliv. Jeg vil godt nævne to afgørende forudsætninger for en god offentlig service. Den første forudsætning er, at der er politisk vilje til at yde den gode offentlige service, og den anden er - og den er mindst lige så vigtig - at de rette økonomiske vilkår er til stede. Jeg tror ikke, det kommer bag på nogen, at vi i Det Konservative Folkeparti har den overbevisning, at de økonomiske forudsætninger for velstand og velfærd er et dygtigt og stærkt privat erhvervsliv.